Brendan Cachia ta’ 27 sena mill-Birgu ġie kkundannat sentejn ħabs bil-ħsieb li jagħmel programm kontra l-abbuż tad-droga. Cachia li din il-ġimgħa tressaqt il-qorti mixli li biegħ xirjiet li suppost kellu jqassam lil klijenti tal-ħanut li kien jaħdem miegħu reġa tressaq il-qorti biex ġie mixli b’serq ta’ laptop u li kellu d-droga kokaina. Huwa kien akkużat ukoll li kiser provvedimenti mogħtija b’sentenza mill-Qorti u li kiser il-libertà proviżorja li ngħatatlu sitt ijiem ilu. Il-Prosekuzzjoni u d-Difiża qalu li Brendan Cachia għandu problema kbira tad-droga u jinsab f’ċirku vizzjuż. Qalu li l-akkużat jixtieq li jmur il-ħabs biex jibda programm kontra d-droga u jipprova joħroġ mill-problema. Cachia ammetta l-akkużi miġjuba kontrih u ntbagħat sentejn ħabs li matulhom se jagħmel programm kontra l-abbuż tad-droga.